《游仙诗十九首 其三》
魏晋·郭璞

翡翠戏兰苕，容色更相鲜。绿萝结高林，蒙笼盖一山。

中有冥寂士，静啸抚清弦。放情凌霄外，嚼蕊挹飞泉。

赤松临上游，驾鸿乘紫烟。左挹浮丘袖，右拍洪崖肩。

借问蜉蝣辈，宁知龟鹤年。

作者简介：（276—324）东晋河东闻喜人，字景纯。博学，好古文奇字，精天文、历算、卜筮，擅长诗赋。西晋末过江，为宣城太守殷祐参军，为王导所重。晋元帝拜著作佐郎，与王隐共撰《晋史》，迁尚书郎。后为王敦记室参军。以卜筮不吉谏阻敦谋反，为敦所杀。后追赠弘农太守。为《尔雅》、《方言》、《山海经》、《穆天子传》作注，传于世。有辑本《郭弘农集》。